**730124400340**

**Тел: 87018256950**

ҚАРЫНБАЕВА Жанар Рахымбайқызы,

Ы.Алтынсарин атындағы №65 мектеп-гимназиясының бастауыш сынып мұғалімі.

Шымкент қаласы

**ОҚУ МЕН ЖАЗУДЫ ҮЙРЕНУДЕГІ**

**ЭМОЦИЯЛЫҚ САНА РӨЛІ**

**(1-ші сынып тәжірибесінде)**

Теорияға сүйенсек, мұғалімнің міндеті өзінің жеке тәжірибесін түсіну

және жетілдіру үшін өзіндік рефлексивтік зерттеу үдерісіне өзінің тартылуы, ұмтылуы деп айта аламыз. Іс-әрекеттегі зерттеуге қатысушылардың күш-жігерлері оқу бағдарламасын өзгертуге, мектепте қолданылатын тәжірибеге қатысты дау айтуға және проблема қою, деректер жинау, талдау және әрекет ету жөніндегі үздіксіз үдерістермен айналысу арқылы әлеуметтік өзгерістерге қол жеткізу жұмыстарына бағытталған.Кэммис бұл идеяны ары қарай дамыта отырып, оны жетілдіре түседі: «Іс-әрекеттегі зерттеу адамдардың тәжірибесін, тәжірибе туралы түсінігін және тәжірибе жүргізілетін жағдайды түсінуін өзгертеді. Ол жаңа үлгілерді – жаңа өмірлік бағыттарды қалыптастыра отырып, «сөйлеу», «тәжірибе» санаттарының мазмұнын өзгертеді. Бұл тәжірибе – басқа тәжірибелерді өзгертетін мета тәжірибе. Метатәжірибе өз кезегінде басқа тәжірибелер қалыптастыратын дәйектерді, әрекеттер мен байланыстарды өзгертеді» дейді. [Kemmis, 2007]. Басқаша айтқанда, тәжірибені өзгерту – бұл істеп жатқан ісімізді өзгерту, түсінікті өзгерту – бұл біз қалай ойлайтынымызды өзгерту, жағдайды өзгерту - бір-бірімізге деген қарым-қатынасымызды өзгерту дегенді білдіреді.[МАН І деңгей]. Сонымен, мен сіздерге өз сыныбымда жүргізген «Іс-әрекетті зерттеу» тәжірибеммен бөліссем деймін. Зерттеу қыркүйек айында оқушыларды қабылдап болғаннан кейін ата-аналар жиналысын өткіздім, алдымен балалар туралы ата-аналарынан сауалнама алудан басталды. «Биопоэма» әдісі арқылы төмендегідей сұрақтарға жауап берді. Балаңызды үш сөзбен сипаттаңыз,басынан өткен үш жағдай,өмірде қорқатын үш нәрсесі, өмірде жеткен жетістіктері қандай?, өмірде қандай нәрсеге қызығады? Екінші әрекетім балалардың қызығатын нәрсесін анықтап алғаннан кейін оқушылардың мектепке келгенге дейінгі алған білімдерін диагностикаладым. Ол үшін мен оқушылардың ерте сауаттылық кезеңінде қалыптасқан оқу мен жазу, ойлау, сөйлеу қабілеттерін байқағым келді, өйткені бұл маған әрі қарай өз оқытуымды қандай саралау тапсырмалары арқылы жүргізуім керек деген сауалдың жауабы үшін қажет болды.

**Мектепте өз әріптесіммен келісе отырып, зерттеудің айқындаушы кезеңінде диагностикалаудың критерийлерін анықтап алдым:**

Зейінін бақылау, логикалық ойлауын бақылау, әріптерді тануы мен оқи алуы, Сөйлемді құрастыра алуы,тілдік қабілеті- ертегі, өлең- тақпақтар, сандар 1-10 арасында есептей алу қабілеті. Диагностикалауды әр тоқсан сайын жүргізе отырып, ата-аналарға өз баласының білімі туралы хабардар болып отыруға мүмкіндік жасадым. Себебі, 1-сыныпта алғашқы тоқсандарда оқушы бағаланбайды. Диагностика жүргізудегі мақсатым, өзімнің алдағы жұмысымды жоспарлау болды. Қазіргі кезде барлық баламен бір деңгейде жұмыс жасау мүмкін емес. Себебі, әр баланың қабілеті әртүрлі. Жаңартылған білім беру мазмұнының басымдық беріп отырған бағыты да оқушының қажеттілігін ескере отырып білім беру болып отыр.Сол себепті, оқушыға білімді саралап беру заман талабы. Теорияға сүйенсек, «Саралау оқушылардың танымдық қажеттіліктерін қанағаттандыру әдістерінің бірі болып табылатындығын және дарынды балаларды қолдауға көмектесетінін атап өту керек. Саралап оқыту оқушылардың жеке және тұлғалық ерекшеліктері, олардың білімі мен тәжірибесі, қабілеттері мен танымдық мүмкіндіктері ескерілетін оқу үдерісін ұйымдастыруды көздейді. Осы ретте жасырын және айқын саралау жүргізуді қарастыруға болады. Саралап оқыту тәжірибесі көрсеткендей, бастапқы кезеңде мұғалімдер диагностика жүргізеді (жасырын саралау), одан кейін айқын саралау жүреді, оның барысында оқушылар өзінің жеке бағдарын жасап, оқу үдерісіне саналы, әрі белсенді түрде қатысады. Мұғалімдер оқушыларды жоғары деңгейдегі тапсырмаларды таңдауға ынталандыруы керек. Саралап оқыту үдерісінде әр оқушы оқу материалының күрделілік деңгейін таңдау кезінде өзінің жеке ерекшеліктері мен қажеттіліктеріне байланысты шешім қабылдайды. Алайда бұл барлық деңгейге міндетті деңгейден төмен болуы мүмкін емес»[Тренерге арналған нұсқаулық 2017ж].Диагностикадан кейін жұмысымды жоспарлау анағұрлым жеңілдеді. Яғни, «Қысқа мерзімді жоспарымда нені басшылыққа алу керекпін?, Тапсырмаларды сабақ мақсатына бағыттауда қалай саралауым қажет? Оқулықтағы тапсырмалар оқушыларымды қызықтырады ма? Қызықты, оқушылардың қажеттілігін қанағаттандыратындай тапсырмаларды қайдан іздеуім керек?, Қабілеті әртүрлі оқушылармен бір мезгілде жұмысты қандай формада ұйымдастырамын?, Оқу мақсатында қарастыру қажет дағдыларды қамтып үлгеремін бе? деген сұрақтар өз жоспарлауыма көмектесті.Зерттеу сабақты жоспарлаумен жалғасты. 1-сынып болғандықтан менің мақсатым оқушылардың оқылым дағдысын дамыту.

**Оқулық және оқыту туралы тәжірибесі туралы**

Тапсырмаларды оқу мақсатына бағыттап өзімнің қалауыммен құрастырдым, себебі оқулықта жоғары эмоция беретіндей тапсырмалар мен мәтіндер жиі кездеспейді. Оқулықтағы «Ққ» дыбысы кездесетін сөздерді шеңберде оқып, буынға бөлу үшін қолдандым. Қазіргі кезде ғылымда «интеллект» ұғымы кеңінен қолданыста. Бұл нені білдіреді? Интеллект - адамның болмысты тануының негізгі нысаны. Интеллект - ақпаратты мақсатты бағытта қайта өңдеуге, реттеуге, оқуға қабілеттіліктің күрделі жүйелерінің танымдық іс-әрекеті. Ғылымда интеллектінің 9 түрін атайды.Соның ішінде танымдық, эмоциялық және әлеуметтік интелекті бастауыш сынып оқушыларының оқуын жақсарту үшін таптырмайтын ресурс көзі деп білемін. Себебі,біздің берген тапсырмаларымыз оқушылардың танымдық интеллектісін, эмоциялық интеллектісін ашпаса, әлеуметтік интеллектісін дамытпаса еңбегіміздің далаға кеткені. Сондықтан жоспарлау кезеңінде ресурс көзін іздестіріп өте көп уақыт жоғалттым. Оқушылардың қызығушылығын арттыру мақсатында, сонымен қатар оқылым дағдысына баулу үшін мәтін құрастырдым. Айта кетер жайт мәтінді құрастырудың ерекше күрделі екенін байқадым. Эмоционалдық тұрғыда ешқандай кедергі болмады, себебі, мәтінге қызық оқиға беру қиын емес. Бірінші сынып болғандықтан, көпшілік оқушылар әлі көп дыбыстарды толық танымайды. Мәтіннің сөздерін ұйқастыруда өтілмеген әріп/дыбыстар кездесе бергендіктен мәтіннің ұйқасын жасау қиындық тудырды. Бірақ мәтін өте қызықты болды, оқушылар тез түсініп мәтінмен жұмыс жасауда мұқалып қиналмады.Оқушылар жұпта жұмыс жасады, өте белсенді болды. Себебі, оқушылардың шеңбердегі буынға бөлуді секіріп көрсету әрекеті ерекше эмоция тудырды. Осы әрекетті жоғары қызығушылықпен орындады. Әр оқушының жанына барып, қалай оқығанын, сөздерді буынға бөлгенін тыңдап жүргенде байқағаным, көпшілігі дұрыс оқып, дұрыс буынға бөліп жатыр. Анет «далада» сөзін дұрыс оқығанмен буынға бөлуді дұрыс орындамады. Сағыныш, Ерасыл сөздерді буынға бөлуде қиналды. Демек, оқу дағдысын қалыптастыруды дамытудың әдіс-тәсілдерін жетілдіруді белсендірек жүргізуді қолға алуым қажет. Осы әрекеттен кейін балалар бір-бірін өзара бағалады. Яғни, сөздерді дұрыс оқып буынға дұрыс бөлсе, «жарайсың», дұрыс оқып, буынға бөле алмаса «жақсы тырыстың» деген мотивациялық сөздерімен бір-біріне кері байланыс берді. Мәтінмен жұмыста **«**Суретпен бейнеле»әдісінқолданғаным оқушылардың эмоциясын одан әрі көтерді. Себебі, мәтінді тыңдап отырып оқушылар мәтіндегі әр сөйлемді қарындашпен бейне етіп түсіріп отырады. Неге эмоция берді? Өйткені, сурет салу бастауыш сынып оқушыларының жас ерекшілігі үшін ең қызықты жұмыс.Теорияға сүйенсек, «Бастауыш мектеп жасындағы балаларды өздері қызығатын, ықыласпен орындайтын істер ғана қызықтырады. Жас ерекшеліктерін ескеру  іргелі педагогикалық принциптердің бірі. Оны арқау ете отырып,мұғалімдер оқу жүктемесін ретке келтіреді. Жас ерекшеліктері оқу пәндерінің және әр пәндегі оқу материалдарының іріктелуімен оқу бағдарламасында жайғасуына орай мәселелерді дұрыс шешуге міндеттейді. Ойлауы бастапқыда көңіл шарпуымен (эмоция) деректі әрі бейнелі негізде қалыптасады, кейін дерексіз негізде– логикалық кейіпке келе бастайды, тіл дамуымен бірге жүреді.  «Игерілуі қажет болғандардың бәрі жас сатыларына сәйкес бөлініп,әр жас кезеңіне түсініктілері ғана оқып – үйрену үшін ұсынылуы шарт » - деп жазған Я.А.Коменский» Оқушылар тапсырманы керемет көңіл-күймен орындады. Демек, эмоция оқушының білім алуы үшін өте маңызды. Мәтіндегі әр сөйлемді мұқият тыңдай отырып, өз ойларымен сөйлемді әр жолға бейнелеп отырды. Мұндай тапсырманы алдыңғы сабақтарда орындап жүргендіктен, оқушыларда ешқандай кедергілер болмады. Ынтамен, жоғары белсенділікпен орындады. Ал, осы сурет туралы жұбына әңгімелеуде тілдік мақсаттар белсенділікпен іске аса бастайды. Жұптардың жанына барып бақылап, тыңдау барысында байқағаным кейбір оқушылар өз жұбына қарап, соған қарай икемделіп,оны тыңдатуға назар аударады екен. Ал, кейбірі әңгімелеп отырғанымен, жұбының көзіне қарап, соған қарай икемделу дегенді жасамай өз бетінше алдына қарап немесе жерге қарап айтып отырды. Демек, бұдан шығатын қорытынды жұптық жұмыстарды, ондағы коммуникациялық эмоцияларды неғұрлым көбірек қолдануды ұйымдастыруым қажет. Мысалы, «Әә» дыбысы/әрпін өткенде сабақты «Әлди бөпем» әнін айтумен бастадық. Себебі, ән айту керемет эмоция тудырады бала үшін. Әннің жағымды әуезі, бір сөздің бірнеше рет қайталана айтылуы баланың көңіл-күйінің жоғары болуына және қызығушылығына әсер етті. Әнді бір тыңдағанда жаттап алды. Оларға қатты ұнағаны сонша «мұғалім, тағы айтайықшы» деп шулағанынан байқадым. Әнді айтқыза отырып, байқағаным, бір сөздің қайта-қайта айтылуы балаларға ерекше әсер ететін сияқты. Олардың әннің сөзін бірден жаттап алуының да сыры меніңше, бір сөзді қайталап айта бергеннен олардың оқылым дағдысының артуына әсері бар.Демек, осындай әндер арқылы да біз баланың оқуының жақсаруына әсер ете алады екенбіз. Бір жағынан ән айту балаға керемет эмоция береді. Ғылымда адам ерекше бір қозғалыстарды, ерекше бір әрекеттерді жасағанда мидағы ұйықтап жатқан миллиондаған нейрондар оянады екен. Нейрондар оянған кезде оларға тамақ кажет болады дейді. Ал,тамақ бұл интеллектуалдық тапсырмалар болып табылады. Оянған ми талшықтары ары қарай белсенді жұмыс жасағысы келеді екен де, оны қоректендіру үшін қызықты тапсырмаларды күтеді. Осы мүмкіндікті мұғалім дөп тауып, оқушыға қызықты, зейінін, белсенділігін қамтамасыз ететіндей тапсырмаларды беріп жіберсе, дамытып, жетілдіргісі келіп отырған білімін жылдам әрі сапалы етіп қалыптастыруға мүмкіндік алады.

Менің бақылауым бойынша мұғалім өз әрекетін түсініп жасағанда ғана талдай алу қабілеті пайда болады.Оның нәтижесі арқылы не өзгергенін қорытып, ол өзгеріс оқуды жақсартуда қандай нәтиже бергенін, яғни өз тәжірибесінің жетістігін, оған қандай жолдармен жеткенін жеткізу тәжірибе туралы сөйлей алу. Демек, әрекетті зерттеу мұғалімдердің оқытудағы білім сапасын жақсартуына және өзінің кәсіби өсуіне ықпалы өте зор. Қорыта келе, «Мұғалім өзінің білімін үздіксіз көтеріп отырғанда ғана мұғалім, оқуды, ізденуді тоқтатысымен оның мұғалімдігі де жойылады» (М.Әуезов) дегім келеді.